Заняткі ў нашай групе кароткачасовага знаходжання арганізоўваюцца для дзяцей ад 1 да 3 гадоў 2 разы на тыдзень (на працягу 1 гадзіны). Такая група ў цэнтры дзейнічае ўжо 8 гадоў. Сістэма работы ў ёй добра адпрацавана. Заняткі праходзяць у гульнявой форме і абавязкова з удзелам бацькоў. Адукацыйны працэс накіраваны на рознабаковае развіццё малышоў (фізічнае, пазнавальнае, сенсаматорнае, маўленчае, эстэтычнае (выхаванцы малююць, займаюцца лепкай, вырабам аплікацый, атрымліваюць музычнае выхаванне і інш.). Перш чым адкрыць такую групу, мы падабралі прафесійныя кадры педагогаў, якія маглі б працаваць менавіта з дзецьмі ранняга ўзросту, — выхавальніка, педагога-псіхолага, музычнага кіраўніка і кіраўніка фізвыхавання. Трэба было знайсці і асобнае памяшканне для заняткаў. Эканамісты падлічылі кошт такой паслугі з улікам рэнтабельнасці.